钦定古今图书集成/明伦汇编/氏族典/第287卷 > 黄绾
## 钦定古今图书集成/明伦汇编/氏族典/第287卷 > 黄绾

按《明外史黄绾传》：“绾字宗贤，黄岩人，侍郎孔昭孙也。
承祖荫，官后府都事。嘉靖初，为南京都察院经历。张
璁、桂萼争大礼，帝心向之。三年，绾亦上言，帝大喜。俄
闻帝下诏称本生皇考，复抗疏极辨，又与璁、萼及黄
宗明合疏争，大礼乃定。绾自是大受帝知。明年，迁南
京刑部员外郎，谢病归。帝念其议礼功，六年，召擢光”
禄少卿，预修《明伦大典》，迁大理左少卿。璁、萼逐诸翰
林于外，引己所善者补之，遂用绾为少詹事。明年《大
典》成，进詹事，出为南京礼部右侍郎。十二年召拜礼
部左侍郎。初，绾与璁深相结。至是，夏言长礼部。帝方
向用绾，乃潜附之，与璁左。以母忧归。十八年，礼官以
“恭上皇天上帝”大号及皇祖谥号，请遣官诏谕朝鲜。
帝方议讨安南，欲因以觇之。时起绾礼部尚书，为正
使。帝方幸承天，趣绾诣行在受命。绾惮往至徐州，先
驰使奏疾不能前，致失期。帝怒，褫《尚书》新命，令以侍
郎闲住，使事亦竟寝。久之，卒于家。